Luister: Nuweling-aktrise Augusta speel veelsydige troefkaartAugusta Zietsman. (Foto: Blyde Smit) Veelsydigheid is ŉ Suid-Afrikaanse kunstenaar se troefkaart – en Augusta Zietsman speel die afgelope jaar haar kaarte net mooi reg in verskeie velde van die Afrikaanse vermaaklandskap. Dié 26-jarige nuweling het onlangs in kykNET-kykers se sitkamers gekuier as Suna, die naïewe skoolvriendin van Mart en Dalena in die gewilde dramareeks Dinge van ŉ kind. Zietsman is ook ŉ kranige skrywer en het reeds ŉ rits titels agter haar naam soos die bekroonde solostuk Moord op die agtste gat, wat op die Aardklop- en Vrystaat-kunstefees op die planke was. Haar debuutenkelsnit, “Baljaar”, is onlangs uitgereik en ŉ opvolgsnit, “Goeie nuus”, is ook binnekort te hoor. “Dit is baie belangrik dat jy as kunstenaar in Suid-Afrika soveel as moontlik kan doen,” vertel Zietsman in die Maroela Media-ateljee. “[Regisseur en aktrise] Tinarie van Wyk Loots, wat ook verlangs familie van my is, het vir my gesê dit neem ŉ minimum van tien jaar om jou voete in die vermaakbedryf te vind. Dinge gebeur nie vir almal oornag nie – dalk vir sommiges, maar dit is nie my storie nie.” As kind aan Laerskool Kathu in die Noord-Kaap het sy vroeg haar liefde vir musiek en dans ontdek. “Een van my onderwysers, mnr. Kudu Smit, het destyds al vir my gesê – nadat ek die skool se Idols-kompetisie gewen het – ek moenie dink oor ek hou van toneelspeel dat ek nie ook mag sing nie. Hy het my onlangs op Facebook laat weet hy is trots op die liedjie en in sy skik dat ek sy raad gevolg het.” Augusta Zietsman as Suna en Melissa Myburgh as Mart op die stel van ‘Dinge van ‘n kind’. (Foto: kykNET) Sy het tot in haar matriekjaar ballet gedoen. “Ek en my ma het ook altyd vryelik in die sitkamer gedans, want dit was net ons twee alleen in ons sitkamer. Dit is wat ek gehoop het ‘Baljaar’ sal doen – om mense te kry om te dans. Dans is beslis ŉ kort pad na ŉ bietjie vreugde in die lewe.” Sy vertel die liedjie het begin as ŉ paar note op die klavier en die lirieke: ‘Ken op, ken op’, is iets wat haar ma altyd vir haar sê wanneer sy haar dogter wil moed in praat. “Die liedjie is ook veronderstel om lig te maak van popmusiek. Dit is nie geskryf met die doel om diep of vreeslik betekenisvol te wees nie.” Augusta Zietsman. (Foto: Blyde Smit) Die liedjie is uit Zietsman se eie pen en is vervaardig deur Richard Staub en Garrick Jones van Audio Militia. Sy lag as sy vertel dat dit veral ouer vroue is wat positiewe terugvoer op die liedjie gee. “Dis so snaaks, want ek het gedink ek gaan ŉ paar jonger volgelinge bykry. “Tot dusver is dit egter ouer vroue wat sê hulle is mal oor die liedjie en dit maak my baie gelukkig. Ek sal hoop dit is omdat die liedjie in sy doel geslaag het en dit is om die boodskap tuis te bring dat enigiemand enige plek kan dans, jy hoef nie 18 jaar oud in ŉ dansplek te wees nie.” Die musiekvideo vir “Baljaar” is geskiet deur Blyde Smit van Sowaar Studios en is vervaardig met behulp van Regardt Visser. Visser is ook Zietsman se verloofde. Burger Meyer en Laura-Lee Mostert verskyn ook in die video. “Die musiekvideo beeld twee ouer vroue uit wat aanvanklik nie van die liedjie hou nie, maar eindelik dans hulle ook saam met my. Ek het dit verskriklik geniet om die video te skiet – as aktrise kry jy nie elke dag die geleentheid om voor die kamera te speel nie.” “Baljaar” is op alle groot digitale platforms beskikbaar. Kyk hier na die musiekvideo: